**1.8.4. Саморегулаторни механизми – (податоците обновени во 2017 година се подвлечени)**

**стр.54 од Прирачникот**

Освен законската регулатива, постојат и саморегулаторни механизми, како што е Кодексот на новинарите на Македонија, Советот на честа при Здружението на новинарите на Македонија и Советот за етика во медиумите на Македонија кои се грижат за спроведување на Кодексот.

**Совет за етика во медиумите на Македонија**

Советот за етика во медиумите на Македонија (СЕММ) е орган за саморегулација на медиумите преку примена на морални санкции кон оние кои не ги почитуваат професионалните стандарди и Кодексот на новинарите. Формиран е во 2013 година и претставува невладина, неполитичка и непрофитна организација која, по принципот на слободна волја, ги здружува своите членови заради остварување на целите и дејностите утврдени со статутот на Советот.

Улогата на Советот за етика е да ја заштити слободата на медиумите и интересите и правото на јавноста да биде информирана, да го спречи влијанието на државата, политичките партии и други центри на моќ врз медиумите, да ја подигне свеста на јавноста за професионалните и етички стандарди кои медиумите треба да ги почитуваат.

До Советот, во првите три години од функционирањето се доставени околу 200 поплаки од јавноста, за кои одлучува советодавното тело на СЕММ наречено Комисија за жалби кое се состои од седум члена.

**Совет на честа**

Советот на честа е саморегулаторно тело на новинарите во Македонија. Неговата основна задача е да се грижи и да ги промовира етичките принципи, критериуми и стандарди на професионалното и одговорно новинарство набележани во Кодексот на новинарите на Македонија. Улогата на Советот на честа не е да цензурира или да наметне автоцензура. Неговата улога е да ги поставува и брани принципите на етичното, точното, објективното новинарство кое ги почитува човековите права при што целосно се запазува слободата на уредувачката политика што и како ќе биде презентирано од страна на медиумот.

Советот на честа при ЗНМ се состои од пет члена кои се избираат од Собранието на членовите на ЗНМ. Тој заседава кога некоја институција или индивидуалец ќе поднесе претставка до него за кршење на Кодексот од страна на некој медиум или новинар, или доколку самиот процени дека некој новинар или медиум го прекршил Кодексот. Советот на честа заседава по претставката и донесува одлука со мнозинство гласови, која потоа ја објавува преку соопштение за јавноста.